WTO ພາດ​​ເສ້ນ​ຕາຍ ໃນການຮັບຜ່ານ​ ການ​ປະຕິ​ຮູບ ​ການຄ້າໂລກ ເພາະອິນເດຍບໍ່ຍອມ ຮັບຮອງເອົາ
ອິນ​ເດຍ​ ຂັດຂວາງ ການປະຕິ​ຮູບ​​ ການ​ຄ້າ​ໂລກ ຍ້ອນ​ວ່າ ຕົນ​ບໍ່​​​ໄດ້​ຮັບອະນຸຍາດ​ ​ໃຫ້ຂາຍອາຫານທີ່ສະ​ສົມ​ ໄວ້ ​ໃຫ້​ແກ່​ຄົນ​ທຸກ​ຍາກ ພາຍໃຕ້ລາຄາທີ່ເກື້ອກຸນ ໂດຍລັດຖະບານ.
ອິນເດຍໄດ້ຂັດຂວາງ ການປະຕິຮູບການຄ້າໂລກ ຍ້ອນວ່າຕົນ ບໍ່ໄດ້ຮັບອະນຸຍາດ ໃຫ້ຂາຍອາຫານທີ່ສະສົມໄວ້ໃຫ້ແກ່ຄົນທຸກ ຍາກ ໃນລາຄາເກື້ອກຸນຈາກລັດຖະບານ ຕາມທີ່ໄດ້ຮຽກຮ້ອງ ໄປນັ້ນ ບັນດາຜູ້ແທນທີ່ກອງປະຊຸມຂອງ ອົງການຄ້າໂລກ (WTO) ຢູ່ ນະຄອນເຈນີວາ ກ່າວວ່າ ພວກຕົນໄດ້ພາດກຳໜົດເສ້ນຕາຍ ສຳຫລັບຮັບຜ່ານການປະຕິຮູບເຫລົ່ານັ້ນ ໃນວັນພະຫັດວານ ນີ້ ແລະກ່າວຕື່ມວ່າ ຜົນສະທ້ອນທີ່ຕິດຕາມມາອາດສາມາດ ຮ້າຍແຮງຫລາຍ ບັນດາສະມາຊິກອົງການຄ້າໂລກ (WTO) ໄດ້ເຫັນພ້ອມກັນໃນທາງຫລັກການໃນປີແລ້ວນີ້ ນຳການປັບປຸງກົດລະບຽບກ່ຽວກັບພາສີໃຫ້ໄດ້ມາດຕະຖານດຽວກັນ ຢູ່ໃນທົ່ວໂລກ ເຖິງຢ່າງໃດກໍດີ ອິນເດຍ ກ່າວວ່າ ຕົນຈະບໍ່ສະໜັບສະໜູນປະຕິຮູບ ດ້ານການຄ້າ ເວ້ນເສຍແຕ່ວ່າ ຕົນໄດ້ຮັບອະນຸຍາດ ໃຫ້ມີສິດຊື້ເຂົ້າຈາກພວກຊາວນາ ໃນລາຄາສູງກວ່າຕະຫລາດ ແລະສະສົມໄວ້ ແລ້ວຂາຍໃຫ້ແກ່ຄົນທຸກຍາກ ໃນລາຄາເກື້ອກຸນຈາກລັດຖະບານ ກົດລະບຽບຂອງອົງການຄ້າໂລກ (WTO) ລະບຸວ່າ ອາຫານທີ່ເກັບສະສົມໄວ້ ສາມາດຂາຍໄດ້ ໃນລາຄາຕະຫລາດເທົ່ານັ້ນ ຜູ້ແທນການຄ້າ ສະຫະລັດ ທ່ານ Micheal Froman ກ່າວວ່າ ການປະຕິຮູບພາສີ ຈະຕັດຄ່າແລກປ່ຽນການຄ້າລົງຢ່າງຫລວງຫລາຍ ແລະສ້າງລາຍໄດ້ ຫລາຍພັນລ້ານໂດລາ ຜ່ານກິດຈະກຳດ້ານເສດຖະກິດ ທີ່ຈຳເປັນຕ່າງໆ ທ່ານ Froman ກ່າວວ່າ ທ່ານຮູ້ສຶກຜິດຫວັງ ທີ່ອິນເດຍ ແລະບັນດາຜູ້ສະໜັບ ສະໜູນອິນເດຍ ໄດ້ຕັດສິນໃຈບໍ່ປະຕິບັດຕາມ ຄວາມໜາຍໜັ້ນຂອງເຂົາເຈົ້າ ທ່ານ ກ່າວຕື່ມວ່າ ສະຫະລັດ ຈະປຶກສາຫາລືກັບພາຄີການຄ້າຂອງຕົນ ກ່ຽວກັບບາດກ້າວຕໍ່ໄປ